เตือนประชาชนระวังการกู้เงินผ่านแอปพลิเคชัน อาจถูกเข้าถึงข้อมูลส่วนตัว
พันตำรวจเอก กฤษณะ พัฒนเจริญ รองโฆษกสำนักงานตำรวจแห่งชาติ กล่าวถึงกรณีมีผู้โพสต์ข้อความ ว่าถูกโทรศัพท์ข่มขู่ทำร้ายลูก หากครูของลูกไม่ยอมชดใช้เงินกู้ที่ค้างชำระ จากการสอบถามครูดังกล่าวทราบว่า ไม่ได้ให้ข้อมูลผู้โพสต์ แต่ยอมรับ ได้มีการกู้ยืมเงินผ่านแอปพลิเคชัน ซึ่งตรวจสอบพบว่า แอปพลิเคชันดังกล่าว ได้มีการขอเข้าถึงข้อมูลในโทรศัพท์ของผู้กู้เงินไม่ว่าจะเป็นภาพถ่าย รายชื่อผู้ติดต่อ รวมถึงพื้นที่จัดเก็บข้อมูลอื่นๆ ด้วย โดยระบุว่า การกระทำลักษณะดังกล่าว อาจจะเข้าข่ายความผิดฐานข่มขืนใจผู้อื่นให้ยอม หรือยอมจะให้ตนหรือผู้อื่นได้ประโยชน์ในลักษณะที่เป็นทรัพย์สิน โดยใช้กำลังประทุษร้าย หรือโดยขู่เข็ญว่าจะทำอันตรายต่อชีวิต ร่างกาย เสรีภาพ ชื่อเสียงหรือทรัพย์สินของผู้ถูกขู่เข็ญ หรือของบุคคลที่สาม มีโทษจำคุกไม่เกิน 5 ปี ปรับไม่เกิน 100,000 บาท หรือกฎหมายอื่นที่เกี่ยวข้องสำหรับแนวทางการป้องกันตัวจากเหล่ามิจฉาชีพ ที่แฝงมาในแอปพลิเคชันกู้เงิน  เช่น ไม่ควรยินยอมให้แอปพลิเคชันเข้าถึงข้อมูลส่วนตัวในโทรศัพท์, ควรตรวจสอบแอปพลิเคชันให้ดีว่าเคยมีผู้ใช้งานที่กู้เงินได้จริงหรือไม่ มีรูปแบบการทวงหนี้ที่ชอบด้วยกฎหมายหรือไม่, ควรศึกษาข้อตกลงหรือเงื่อนไขในสัญญาให้ดีก่อนตกลง, ควรหลีกเลี่ยงการกู้เงินในลักษณะที่ดูสะดวกรวดเร็ว ขั้นตอนน้อย หรือมีข้อเสนอที่ดูดีมากเกินไป เพื่อความปลอดภัยและหากพบเห็นเบาะแสการกระทำความผิด สามารถแจ้งไปที่สายด่วน 191 หรือ 1599 ได้ตลอด 24 ชั่วโมง